  Майя Бывальцева 24-тӥ гудырикошконэ Ува ёросысь Былайпочинка (Сухая Видзя) гуртын Валлэсь кылчин нуналзэ пусъёзы. Со калык шулдыръяськон кадь мед луоз, семьяос нылпиосынызы ӵош мед лыктозы, вераз ивортодэтъя «Удмуртия» агентстволы Булай культура юртлэн кивалтӥсез Ольга Лебедева. Калык шудонъёсын пумитаммы потэ милям. Пиналъёслэн мед адӟемзы потоз, кызьы шудӥзы песянайёсмы-песятайёсмы. Нимаз площадка но лэсьтӥмы сыӵе шудонъёсын. Чебер валъёсмес возьматэммы потэ. Валъёсмес возьматомы «во всей красе»: вылазы пуксьытыса но, уробоен но ворттылтозы калыкез. Театрализованной представлениын но соос асьэдыз возьматозы. Котькуд куномы быгатоз адӟыны загон дорысь но валъёсты Ольга Лебедева, Ува ёросысь Булай культура юртлэн кивалтӥсезКуноосты пумитан 9 час 30 минутэ кутскоз. 11 часын «Удмурт калык сярысь мадьверос» театр возьматонэз учкыны луоз. Нош валтӥсез ужрад – валэз чеберъян – 12 час 15 минутэ ӧдъялоз. Пересьёс шуо, вал сыӵе йылол, куке одӥг нуналэ валэз данъяло вылэм. Милям но сое возьматэммы потӥз. Со нуналэ уг но ужало вылэм валэн - пылато валэз, мисько, кӧт тырмоназ сюдо, лентаосын чеберъяло, йыраз венок сезьылэсь лэсьто вылэм. Вот милям но озьы потэ лэсьтэммы но сое возьматомы куноосмылы, калыклы Ольга Лебедева, Ува ёросысь Булай культура юртлэн кивалтӥсезОльга Лебедевалэн верамезъя, чеберъяны зӥбыт валэз быръё. Кылем арын пӧйшурзы йылолэз туж умой чидаз. Кылем арын туж умой валмы сылӥз, возьмаз кадь со нуналэз со! Зыб-зыб сылӥз но калыклы возьматӥз аслэсьтыз чеберзэ. Туэ Регалия нимо, показательной выступлениосы милям колхозысь нулло валъёсты, солэн отын трос вормонъёсыз ини. Со русский тяжеловоз. Орловский рысакез уд пукты, соиз зыб-зыб уз сылы Ольга Лебедева, Ува ёросысь Булай культура юртлэн кивалтӥсезОзьы ик куноослы гырыны потон сямъёсты возьматозы. Отын ик мылкыд карисьёс геры сьӧрын ветлыны быгатозы. Калык йылол шедьтӥмы пересьёс верамъя. Нырысьсэ гырыны потон азьын шулдыръясько вылэм адямиос: кырӟанъёсын, шудонъёсын потыса, ӵош нырысетӥ борозда лэсьто вылэм. Милям но сое возьматэммы потэ. Собере ини отын гыремзэс но возьматом Ольга Лебедева, Ува ёросысь Булай культура юртлэн кивалтӥсезОзьы ик орловской рысакъёсын но ӟуч тяжеловесъёсын ворттылонъёс, валэн, гуртэн, гурт ужъёсын герӟаськем пӧртэм мастер-классъёс ужалозы, 22-тӥ гудырикошконэ усьтӥськем лэнд-арт фестивальлы йылпумъянъёс лэсьтозы. Ува ёросын валлэсь кылчин нуналзэ нырысьсэ кылем арын ортчытӥзы. Ольга Лебедевалэн верамезъя, шулдыръяськонэ 1 сюрс 500 пала адями люкаськылӥз. Туэ эшшо тросгес куноосты возьмало. Туж шулдыр милям татын интымы, бадӟым интыез – вань куноосмы тэрозы. Сиёнэз но, юонэз но трос луоз: табань пыжом, перепеч пыжом, ӝу пӧзьтом. Куноосмы сютэм уз кошке! Ольга Лебедева, Ува ёросысь Булай культура юртлэн кивалтӥсезВатсалом, бадӟымъёслы ужрадэ билетлэн дуныз 200 манет, пиналъёслы – 50 манет, 7 аресозь нылпиослы – дунтэк.  Тегъёс: Мерлык Лулчеберет Туризм Ува Удмуртия праздникъёс валъёс Удмуртиысьтуризм  